**Az MTA Környezettudományi Elnöki Bizottság   
„Jövőnk a Földön” Albizottságának éves jelentése – 2018**

**.**

2018 fontos felismeréssel járt. Amint a 2017. évi beszámolóban írtuk: *„tekintettel arra, hogy az eltérő megközelítések eltérő politikai elköteleződéssel társulhatnak, az effajta megosztottság elkerülése érdekében a következő ülésünket 2018 választási kampányt követően látjuk jónak megszervezni”.*

2018 tavaszától magyarul is olvasható Roger Scruton konzervatív filozófus angolul már nyolc éve megírt könyve, a Zöld filozófia. A környezeti problémák felismerése és lehetséges legjobb megoldásának akarása Scruton szerint attól függ, hogy kötődnek-e az emberek az otthonukhoz, azaz van-e bennük ún. ökofilia. Az albizottságunkat is érintő probléma lényege, hogy a konzervatív embertípus a családdal, a lakóhellyel és a nemzettel azonosul, és a megtartandó közösséget a megörökölt és tökéletlen, de valós világban találja meg; a radikális pedig inkább a mozgalmak, a hasonló gondolkodásúak elképzelt társadalmának vágyában él. Az ilyen embertől az ökofília érzése jóval távolabb áll. Szélsőséges esetben, a konzervativizmust mindenestől és őszintén visszautasító hozzáállás esetében az otthon szeretetének megtagadásáról: Scruton megfogalmazásával ökofóbiáról beszélhetünk. Az elitértelmiségiek és üzletemberek közül sokan vélik úgy (a baloldalon többen, a jobboldalon kevesebben), hogy valamilyen nemzetek feletti kormányzás lenne a megoldás. Számukra ez nem okozna nehézséget. Az átlagemberek azonban, akiknek a hovatartozása és érzése egy bizonyos helyhez, nyelvhez, kultúrához kötődik, másképp gondolkodnak.

A Scruton által kifejtett, és megkerülhetetlen kérdéskörhöz lényegében azt kell tisztázni, hogy létezik-e értéksemleges (illetve érdeksemleges) környezettudomány. Az albizottság elnöke szerint nem létezik. Tervezett rendezvényeinket lényegében emiatt 2019-re halasztottuk. Az előkészítéshez kérjük a MTA KÖTEB jóváhagyását.

2018 folyamán mindazonáltal az albizottság elnöke és titkára foglalkoztak napjaink környezeti-társadalmi-gazdasági komplex kihívásaira adható lehetséges válaszok feltérképezésével, illetve az azokhoz való alkalmazkodás lehetőségeinek megvitatásával. A témakörök között előtérbe kerültek többek között a negyedik ipari forradalom fenntarthatósági vonatkozásai is. Ezen területek köré rendeződtek az Albizottság képviselői által tartott tudományos előadások, ill. a különféle fórumokon való részvétel is.

A Jövőnk a Földön Albizottság részt vett az MTA IX. Osztály osztályrendezvényének, a VIII. Magyar (Jubileumi) Jövőkutatási Konferencia szervezésében a Magyar Tudomány Ünnepe alkalmából. Az 50 éves a magyar jövőkutatás alkalmából rendezett konferencia 2018. november 14-15 között zajlott. Felkért előadókként az Albizottság elnöke Magyarország környezetbiztonsági kihívásaival foglalkozott előadásában és a kapcsolódó tanulmánykötetben, az Albizottság titkára pedig a vállalatok fenntartható gazdálkodási lehetőségeire tért ki. A tanulmánykötet nyomtatott és e-book formátumban került kiadásra.

2018. szeptemberében az Innovációs és Technológiai Minisztérium Klímapolitikai Főosztály a Jövőnk a Földön Albizottság titkára felkérést kapott a nemzeti IPCC jelentés összeállításának folyamatát támogató, előkészítő nyolc tagú szakértői bizottságba. Az Innovációs és Technológiai Minisztérium (ITM) a 2018. november 28-i „Hogyan tovább a klímatudatos jövő felé?” tudományos konferencián elindította az Éghajlatváltozási Kormányközi Testület (IPCC) éghajlatváltozást értékelő jelentéseinek mintájára elkészítendő nemzeti jelentés folyamatát. Az Albizottság titkára a várható jövőbeli kihívásokra adható válaszok, az alkalmazkodás sokszínűségét ismertette előadásában. A konferencián kb. 150 fő vett részt. Az ITM és a folyamatot támogató tudományos bizottság előreláthatólag 2019 májusának utolsó hetében tartalom meghatározó (scoping meeting) konferenciát rendez, amely esemény befogadó intézménye egy vidéki felsőoktatási intézmény lesz. A találkozó célja a nemzeti jelentés struktúrájának, illetve fő egységeinek kialakítása.

A Magyar Tudomány Ünnepe alkalmából 2018. november 29-én került megrendezésre a „Regionális fenntarthatóság és erőforrás-gazdálkodás a negyedik ipari forradalom felé vezető úton” című rendezvény az MTA IX. Osztály Regionális Tudományok Bizottság, Fenntarthatóság Tudományos Albizottság és a BME Környezetgazdaságtan Tanszék közös szervezésében, melyen a Regionális Fenntarthatóság Albizottság elnöke és a Jövőnk a Földön Albizottság titkára közös nyitó előadást tartott, melynek középpontjában a negyedik ipari forradalom regionális vonatkozásainak és az ökológiai közgazdaságtan összefüggéseinek vizsgálata állt. A konferencia az MTA Székház Kisteremben került megrendezésre, s teltházas érdeklődés övezte.

2019. február 6.

Szarka László elnök

Szalmáné Csete Mária titkár